Bille August
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskapere
Bille August er en dansk filmregissør som er to ganger vinner av Gullpalmen under filmfestivalen i Cannes.
Han ble uteksaminert fra Den Danske Filmskole i 1973, begynte som kortfilmregissør og filmfotograf, og spillefilmdebuterte med Honning måne (1978). TV-serien Busters verden (1984) ble så populær at den ble forkortet og lansert som kinofilm, og ungdomsskildringene Zappa (1983) og Tro, håb og kærlighed (1984) ble kinosuksesser.Nexø-filmatiseringen Pelle Erobreren (1987) vant både Oscarpris og Gullpalmen i Cannes, og med Den goda viljan (1991; opprinnelig TV-serie), etter et manuskript av Ingmar Bergman, vant han enda en Gullpalme.August fikk deretter stor oppmerksomhet for filmatiseringen av romanene Åndenes Hus (1993), etter Isabel Allendes roman, Jerusalem (1996), etter Selma Lagerlöf, og thrilleren Frøken Smillas fornemmelse for sne (Frøken Smillas fornemmelse for snø, 1997), etter Peter Høeg. Dramaet En sång för Martin (2001), basert på Ulla Isakssons Boken om E, handler om en komponist, spilt av Sven Wollter, som rammes av Alzheimers sykdom. Farvel Bafana (2007), Marie Krøyer (2012) og Night train to Lisbon (2013) hadde også litterære forelegg.August var i 1991–1997 gift med den svenske skuespilleren Pernilla August. Les mer i Store norske leksikon Film i Danmark